Liivalaia tänav

Liivalaia tänav on tänav Tallinna Kesklinnas.

Liivalaia tänav kulgeb Pärnu maanteelt Tartu maanteeni läbi Tatari, Veerenni, Sibulaküla, Maakri ja Kompassi asumi.

Liivalaia tänav algab Pärnu maanteelt kohast, kust vastassuunas läheb Suur-Ameerika tänav. Tänav ristub põhja poole suundudes P. Süda tänava, Veerenni tänava, Tatari tänava, Uus-Tatari tänava, Hospidali tänava, Kentmanni tänava, Kaupmehe tänava, Juhkentali tänava, Lembitu tänava, A. Lauteri tänava, Maakri tänava, Turu tänava ja Lastekodu tänavaga. Liivalaia tänav kulgeb alguses idakirdesse, aga teeb laugja kaare vastupäeva ja suundub lõpus kirdesse. Tänav on 1,6 km pikk ja lõpeb Tartu maanteel. Sealt edasi jätkub ta Pronksi tänavana.

Liivalaia tänaval on palju foore. Öösel, kui need on välja lülitatud, on Liivalaia tänav oma kõigil ristmikel peatee, välja arvatud Pärnu ja Tartu maantee suhtes.

Hoonestus
Liivalaia 3 – 1938. aastal Roman Koolmari projekteeritud, algselt Arthur ja Selma Sprenki üürimaja
Liivalaia 5 – 1962. aastal tüüpprojekt 1-317A-12 järgi ehitatud viiekorruseline korterelamu, esimesel korrusel asus kauplus Dünamo.
Liivalaia 7 – 1961. aastal ehitatud viiekorruseline korterelamu, äripindadega esimesel korrusel. Endine Tallinna I Toidukaubastu kaupluse Vilnius hoone.
Liivalaia 8 // 12 – Swedbanki peakontori hoone. 2024. aastaks Swedbank kavatseb oma peakontori viia Tallinnas Liivalaia tänavalt nn Hipodroomi kvartalisse
Liivalaia 9 – Eesti Gaasi hoone. 
Liivalaia 11/1 – 1935. aastal ehitatud kolmekorruseline korterelamu
Liivalaia 11/4 – 1952. aastal ehitatud kahekorruseline büroohoone
Liivalaia 13 – 2003. aastal ehitatud ECE Ärimaja
Liivalaia 17 – kolmekorruseline elamu- ja ärihoone
Liivalaia 19 – kolmekorruseline elamu- ja ärihoone
Liivalaia 19a – 2020. aastal ehitatud kolmekorruseline korterelamu
Liivalaia 20a ja 22 – Astro Liivalaia büroohooned
Liivalaia 21 – 2008. aastal ehitatud kaheksakorruseline korterelamu äripindadega 1. korrusel.
Liivalaia 22 – 1997. aastal ehitatud seitsmekorruseline büroohoone
Liivalaia 23 – Tallinna Südalinna kool
Liivalaia 24 – endine Harju Maakohtu Liivalaia kohtumaja
Liivalaia 25 – 1975. aastal ehitatud üheksakorruseline korterelamu.
Liivalaia 26 – 1960. aastal ehitatud viiekorruseline korterelamu.
Liivalaia 27 (algselt Liivalaia 37)//Kentmanni 21 // Kaupmehe 14 (algselt Kaupmehe 28) – Helmi Tui ja Karl Reitavi maja, valmis 1937, arhitekt Eugen Sacharias.
Liivalaia 28 –  1952. aastal ehitatud viiekorruseline korterelamu.
Liivalaia 29 – 1976. aastal ehitatud seitsmekorruseline korterelamu, äripindadega 1 korrusel. Endine Tallinna Linnuvabriku kaupluse Kikas hoone.
Liivalaia 30 – 1959. aastal ehitatud viiekorruseline korterelamu
Liivalaia 32 – 1960. aastal ehitatud viiekorruseline korterelamu
Liivalaia 33 – Radisson Blu Hotel Olümpia
Liivalaia 34 ja 36 – kavandatav Liivalaia äri- ja elukvartali Eesti kõrgeim, 111 meetri kõrgune 28 korrusega büroohoone
Liivalaia 38 – Kaasani kirik
Liivalaia 39 – 1924. aastal arhitekt Aleksander Voldemar Oklon projekti järgi valminud korterelamu
Liivalaia 40 – 1980. aastal ehitatud kuuekorruseline korterelamu, mille esimesel korrusel asusid kauplus Aed ja raamatukogu
Liivalaia 41 – 1903. aastal ehitatud V. Freimani projekteeritud Georg Ratasepa maja. Algselt Kaasani tänava aadressiga.
Liivalaia 42 – 1962. aastal ehitatud viiekorruseline korterelamu
Liivalaia 43 – 1912. aastal Anton Uessoni projekti järgi ehitatud nurgatorniga kahekorruseline üürimaja on üks vähestest autentsel kujul säilinud ning heas korras puitjuugendi esindajatest. Hoone moodustab koos naabruses olevate puitelamute ja üle Liivalaia tänava asuva Kaasani kirikuga ühtse arhitektuurse ansambli. Hoone taga asetseval Lennuki tänav asub ka 1927. aastal Herbert Johansoni projekti järgi valminud, sama ansambli kultuurimälestiseks tunnistatud hoone Lennuki t. 26
Liivalaia 45 – 2009. aastal ehitatud 14-korruseline Luminori panga peahoone
Liivalaia 53 – Stockmanni kaubamaja

Galerii

Ajalugu

Liivalaia tänava piirkonnas asus keskajal kinnistu Liivalaia 8a juures Võllamägi, kus 14.–15. sajandi vahetusest 18. sajandi teise pooleni hukati surmamõistetuid. Arheoloogiliste väljakaevamiste käigus leiti 2007. aastal paeplaatidest trepi ja müürifragmentide vahelt vähemalt 110 inimese korratult paiknevad luud ning viis meetrit eemal olevast hauast seitse korratult asetsevat luustikku, millest enamikul puudus kolju ning käed olid selja taha seotud.

Ajalooliselt kandis Liivalaia nime (Breite Sandstraße, Große Sandstraße) vaid lõik Suur-Pärnu maanteest, Suur-Balesna tänava, Kaasani tänava ja Suur-Juhkentali tänava ning Odra tänava ristmikuni. Suur-Juhkentali tänav oli nime saanud tänava lõpus asunud Juhkentali (Joachimstali) suvemõisa järgi. 

Suur-Pärnu maantee ristmikult alanud Liivalaia tänav ristus Zeehi tänava, Väike-Veerenni tänava, Ahju tänava, Tatari tänava, Hospitali tänava, Kentmanni tänava, Kaupmehe tänava, Kirikuaia tänava, Suur-Balesna tänavaga. Liivalaia tänava ääres aadressil Väike-Liiva 1 asus 1914. asutatud Vene Punase Risti haigemaja.

1928. aastal iseloomustati tänavat järgmiselt: "Hommikuti täitub Liivalaia ja ümbritsevad tänavad jubedustäratavate inimkogudega: "pätid" tulevad öömajalt. Sügades kaltsudesse kaetud ihu, millel kihelevad rohkearvulised söödikud, "pätid" lasevad vilkuda oma denaturaadi joomisest punetavad silmad kahele poole, piiludes millegi söödava järele". Lutri tänav 19  ja hiljem Liivalaia tänav 6 asus Tallinna linna II öömaja meestele, linna I öömaja naistele asus Veerenni tänav 6. Liivalaia tänav 6 asus ka Tallinna Linna II suguhaiguste ambulatoorium.

Tallinna Linnavolikogu otsusega liideti Suur-Juhkentali tänav Liivalaia tänavaga 1936. aastal. Edasi kulges Vanasadama poole tänavaterägastik, mille keskpunkt asus 1721. aastal pühitsetud Tallinna garnisoni kirikuks ehitatud Tallinna Kaasani kiriku (ajaloolise Pleekmäe) lähistel. Liivalaia tänav muutus toona natuke enne Kaasani kirikut veelgi kitsamaks Kaasani tänavaks. 

Teispool Tallinna Kaasani kirikut kulges aga otsejoones Suur-Tartu maantee suunas Klaasingi tänav (praeguse Liivalaia tänava joonel Stockmanni kaubamaja kõrval, kus toona asus Johansoni paberivabrik, omaaegne vabriku korstna alusmüür on veel tänagi alles) ja sellega alguses paralleelselt Heeringa tänav, millest sai edasi Suur-Tartu maanteele Puuvilja tänav. Kaasani kirikust edasi Vanasadama poole kuni Tartu maanteeni asusid Paberi tänav ning veel edasi Kompassi tänav, Pronksi tänav ja muud tänavad. 

Piirkonna hoonestus kandis suuri kahjustusi 1944. aasta Tallinna märtsipommmitamises.

Viktor Kingissepa tänav

Liivalaia tänav kandis koos Pronksi ja Jõe tänavaga Eesti NSV ajal aastatel 1944–1992 nime V. Kingissepa tänav. Viktor Kingissepa nime kandnud tänav ei lange täpselt tänapäeva Liivalaia tänavaga kokku. 

1950.–1970. aastatel ehitati V. Kingissepa tänav sirgelt välja kuni Narva maanteeni. Likvideeriti keerukas ajalooline tänavavõrk ja lammutati palju maju, suur osa sealsest hoonestusest oli hävinud 1944. aasta märtsipommitamises. Uue tänavavõrgu ette jäi suur osa Tallinna Kaasani kiriku krundist (praegu on kirik nurgaga pea vastu teed, uus aed ehitati aastal 1972). Kunagise Kaasani tänava ääres asunud mõned puumajad (Liivalaia tänav 39, 41) on veel tänagi alles Tallinna Kaasani kiriku vastas.

Tee laienduse käigus, laienes tänav ka suurele osale Tallinna Kaasani kiriku aiast, samuti lammutati kümned ajaloolise Liivalaia tänava lõunapoolse külje puumajad Pärnu maanteest Juhkentali tänavani ja 1974. aastal ka vanad Keldrimäe puumajad, tulevase Olümpia hotelli vastas. Kingissepa tänava majanumbrid püsisid 70ndate alguseni, hoone Odra tänava nurgal oli maja nr 98.

Liivalaia tänav, mis koosnes algselt kahest osast, s.o. Liivalaia tänavast (Pärnu maanteelt Lembitu tänava ristikuni) ja Suur-Juhkentali tänavast (mis suundus Lembitu tänava ristiku juurest ida poole) ja sai uue sihi Tartu maanteele, hõlmates ka senised Kaasani, Paberi, E. Aspe, Jõe ja Pronksi tänavad.  

Lai Kingissepa tänav valmis 1973–1974, Ahtri tänav nimetati Kingissepa tänavaks ja majanumbrid muudeti.

Liivalaia tänavana
Kui tänava V. Kingissepa nimi kaotati, taastati ajalooline Liivalaia nimi, kuid seda vaid Pärnu maantee ja Tartu maantee vahelisel lõigul. Narva maanteeni suunduvale V. Kingissepa tänava osale anti tagasi ajalooline nimi Pronksi tänav, kuigi varem see tänav igal pool just täpselt samas kohas ei kulgenud, ning Pronksi ja Narva maantee ristist Vanasadama poole jätkunud tänavale Jõe tänava nimi.

1999. aastal kavandati Süda, Liivalaia ja Tatari tänava vahelisele 1,2hektarisele alale uusehitisi. Liivalaia tänava äärde kavatseti ehitada puumajade asemele büroo- ja ärihooned. Eesti Gaasi büroohoonele (Liivalaia 9) juurdeehituseks kaks korrust. Plaaniti säilitada Liivalaia 11 tänavaäärne elamu ja kahekorruseline kivihoone. Nende kõrvale Liivalaia 13/15 ehitatigi 12korruseline äri- ja büroohoone ning selle alla 33 kohaga garaaž.

2021. aastal alustati Liivalaia ja Juhkentali tänava ristmiku vahelisele alale Liivalaia äri- ja elukvartali rajamist, projekti arendaja Kapitel kavandab kolme hoonega kvartali valmimist 2024. aasta keskel.

Viited

Välislingid

Jaak Juske, Jaak Juskega kadunud Eestit avastamas: Stockmanni ümbruse rohkete muutuste lugu, www.FORTE.ee, 14. jaanuar 2017 

Kesklinna linnaosa tänavad